ES kovos su sukčiavimu programa taip pat bus gerinama ir racionalizuojama dabartinė Sąjungos parama veiklai, kuria siekiama apsaugoti Sąjungos finansinius interesus, ir tarpusavio administracinei pagalbai muitinės reikalų srityje, be to, bus išnaudojama įvairių esamų veiksmų sąveika ir užtikrinamas jų tarpusavio lankstumas.

ES kovos su sukčiavimu programa didžia dalimi atkartos programą „Hercule III“ ir ją kai kuriais aspektais patobulins, kaip antai bus suteikiama galimybė finansuoti naujas iniciatyvas (pvz., susijusias su duomenų analize), taip pat derinti programą „Hercule III“ ir AFIS bei IMS finansavimo pagrindą. Be to, ši programa visapusiškai išnaudos naujojo Finansinio reglamento teikiamas galimybes. ES kovos su sukčiavimo programa užtikrins Sąjungos paramos, teikiamos valstybių narių ir Komisijos veiklai, vykdomai siekiant apsaugoti Sąjungos finansinius interesus ir remti valstybių narių tarpusavio administracinę pagalbą ir jų bei Komisijos bendradarbiavimą muitinės ir žemės ūkio reikalų srityse.

Patirtis liudija, kad Sąjungos finansiniams interesams poveikį daro tiek sukčiavimas, tiek pažeidimai. Iš ES finansinių interesų apsaugos metinės ataskaitos kasmet matyti, kad, nors tokių pažeidimų, be kita ko, sukčiavimo, lygis svyruoja, Sąjunga turi imtis veiksmų. Be to, kita daugiametė finansinė programa (DFP) bus įgyvendinama vykstant dideliems pokyčiams, susijusiems su Sąjungos finansinių interesų apsaugos teisėkūros ir institucine sistema, visų pirma bus steigiama Europos prokuratūra ir įgyvendinama 2017 m. liepos 5 d. Europos Parlamento ir Tarybos direktyva (ES) 2017/1371 dėl kovos su Sąjungos finansiniams interesams kenkiančiu sukčiavimu baudžiamosios teisės priemonėmis (FIA direktyva).

Sutarties dėl Europos Sąjungos veikimo (SESV) 325 straipsnyje valstybėms narėms ir ES nustatyta bendra pareiga apsaugoti ES finansinius interesus. SESV 33 straipsnyje nustatyta, kad turi būti gerinamas valstybių narių tarpusavio ir jų bei Komisijos bendradarbiavimas muitinių darbo srityje. Vykdant ankstesnius Sąjungos daugiamečius biudžetus buvo taikomos priemonės, kuriomis buvo siekiama remti valstybių narių ir visos Sąjungos pastangas užkirsti kelią Sąjungos finansiniams interesams kenkiančiam sukčiavimui ir kovoti su juo, taip pat remti tarpusavio administracinę pagalbą ir bendradarbiavimą muitinės bei žemės ūkio reikalų srityse. Šios priemonės: i) išlaidų programa „Hercule III“, pagal kurią remiama kova su Sąjungos finansiniams interesams kenkiančiu sukčiavimu, korupcija ir kita neteisėta veikla; ii) Kovos su sukčiavimu informacinė sistema (AFIS), kuri grindžiama operatyvine veikla, iš esmės vykdoma naudojantis muitinei skirtomis IT taikomosiomis programomis, veikiančiomis Komisijos valdomos bendros informacinės sistemos pagrindu ir sukurtomis užduotims, kurios Komisijai pavestos Reglamentu (EB) Nr. 515/97, vykdyti; iii) Pažeidimų valdymo sistema (angl. Irregularity Management System, IMS) – saugių elektroninių ryšių priemonė, kuria valstybėms narėms sudaromos geresnės sąlygos vykdyti pareigą pranešti apie nustatytus pažeidimus, įskaitant sukčiavimą, ir padedama tuos pažeidimus valdyti ir analizuoti. Nors finansinį šių priemonių poveikį sunku įvertinti kiekybiškai, joms padedant į ES biudžetą sugrąžinamos didelės lėšų sumos. Pavyzdžiui, programos „Hercule“ lėšomis buvo finansuojamas automatinės stebėjimo priemonės (IT priemonės, skirtos prekybos srautų anomalijoms aptikti) kūrimas. Šia priemone buvo naudojamasi vykdant keletą muitinės operacijų, ji labai pravertė nustatant stambaus sukčiavimo, kai nurodoma per maža vertė, schemas, kurios buvo taikomos importuojant tekstilę ir avalynę iš trečiųjų valstybių.

Be to, veikla pagal ES kovos su sukčiavimu programos komponentus AFIS ir IMS vykdoma Sąjungos lygmeniu, kaip numatyta atitinkamuose Sąjungos teisės aktuose, kurie, savo ruožtu, atitinka proporcingumo principą.

ES kovos su sukčiavimu programos teisinis pagrindas apims SESV 325 straipsnį, kuriame valstybėms narėms ir Sąjungai nustatoma bendra pareiga apsaugoti ES finansinius interesus, ir SESV 33 straipsnį dėl bendradarbiavimo muitinių darbo srityje, atsižvelgiant į tai, kad Reglamentas (EB) Nr. 515/97, kuriame nustatyti pagal ES kovos su sukčiavimu programos AFIS komponentą finansuojami veiklos aspektai, yra grindžiamas SESV 33 straipsniu (be to, kad remiamasi SESV 325 straipsniu)|.

Pavyzdžiui, ES kovos su sukčiavimu programos sričiai galėtų būti priskiriama toliau nurodytų rūšių įranga, nesidubliuojanti su įranga, kuri gali būti įsigyjama pagal Muitinio tikrinimo įrangos priemonę: skaitmeninės ekspertizės įranga, stebėsenos įranga, sekimo įranga, kovai su cigarečių kontrabanda skirtos priemonės, kaip antai tarnybiniai šunys. Be to, kitaip nei Muitinio tikrinimo įrangos priemonės atveju, pagal ES kovos su sukčiavimu programą bus galima teikti paramą ne muitinės institucijoms, pvz., mokesčių administratoriams, teisminėms institucijoms, policijos inspekcijoms ir pasienio policijai, ministerijoms, įvairioms tyrimo įstaigoms, kovos su korupcija įstaigoms ir kt.

Siekiant remti gerai veikiančią muitų sąjungą, be kita ko, teikti muitinėms paramą tikrinimo įrangai įsigyti, pagal naująją daugiametę finansinę programą bus sukurta nauja Muitinio tikrinimo įrangos priemonė. ES kovos su sukčiavimu programa ir Muitinio tikrinimo įrangos programa papildys viena kitą, kadangi pagal kiekvieną jų muitinėms bus teikiama skirtinga parama: ES kovos su sukčiavimu programa bus remiamas, be kita ko, muitinėms ir ne muitinės institucijoms skirtos įrangos, be kita ko, smulkios muitinių įrangos, kurios konkreti paskirtis – apsaugoti Sąjungos finansinius interesus, įsigijimas, o naujoji Muitinio tikrinimo įrangos programa bus skirta stambesnės muitinių įrangos, kuri leistų valstybėse narėse labiau suvienodinti muitinį tikrinimą, įsigijimui finansuoti.

Ankstesnės programos „Hercule“ teisinis pagrindas (Reglamentas (ES) Nr. 250/2014) nustos galioti 2020 m. pabaigoje. Todėl, siekiant užtikrinti Sąjungos paramos, teikiamos Komisijos ir valstybių narių veiklai siekiant remti kovą su sukčiavimu, tęstinumą, ES kovos su sukčiavimu programą reikės nustatyti nauju reglamentu. Priėmus ES kovos su sukčiavimu programą, jos komponentą „Hercule“ bus galima derinti su AFIS ir IMS finansavimo pagrindu, siekiant vykdyti racionalizaciją ir ištirti operatyvinės, administracinės ir biudžeto sąveikos galimybes.

3.RETROSPEKTYVINIO VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

•Galiojančių teisės aktų retrospektyvinis vertinimas / tinkamumo patikrinimas

Programa „Hercule“ per pastaruosius kelerius metus buvo įvertinta du kartus. 2015 m. gegužės mėn. Komisija patvirtino ir Europos Parlamentui bei Tarybai perdavė programos „Hercule II“ (2007–2013 m.) vertinimo ex post ataskaitą. 2018 m. sausio mėn. pradžioje buvo patvirtinta Komisijos atlikta programos „Hercule III“ laikotarpio vidurio (nuo 2014 m. sausio 1 d. iki 2017 m. birželio mėn., programos septynerių metų laikotarpio pirmosios pusės) vertinimo ataskaita. Atlikus šį vertinimą nustatyta, kad programa „Hercule III“ didžiąja dalimi atliko savo misiją apsaugoti Sąjungos finansinius interesus. Todėl programa buvo įvertinta kaip veiksminga. Programa pasirodė esanti tinkama, tačiau reikėtų apsvarstyti galimybę išplėsti jos veiklos tikslus; mechanizmai, būtini jos suderinamumui užtikrinti, yra įdiegti. Be to, buvo patvirtinta, kad programa apskritai buvo veiksminga. Per vertinimą pasiūlyta atlikti tam tikrų patobulinimų, kad būtų palengvinta našta, atsirandanti paraiškų teikimo ir ataskaitų teikimo metu. Tuo tikslu Komisija pradėjo naudoti programos dotacijos paraiškų elektroninę teikimo, tvarkymo ir valdymo sistemą. Sąjungos mastu tokia programa turi akivaizdžią pridėtinę vertę, o šios programos veikla yra tvari.

AFIS ir IMS nereikia vertinti per atitinkamus vertinimo ciklus, nes jos nėra finansinės programos. Tačiau, siekiant įvertinti tų sistemų veikimą vykdant susijusią operatyvinę veiklą, galima atsižvelgti į tam tikrus rodiklius. Be to, Komisija reguliariai rengia AFIS tyrimo ataskaitas. Iš naujausių ataskaitų matyti, kad daugiau kaip 80 % valstybių narių, kurios naudojasi AFIS, yra patenkintos įvairių AFIS taikomųjų programų funkcijomis ir veikimu, taip pat AFIS tematika organizuojamais mokymais.

Specialiojoje ataskaitoje Nr. 19/2017 dėl importo procedūrų Europos Audito Rūmai (EAR) priėjo prie išvados, kad tam tikros AFIS taikomosios programos yra veiksmingos priemonės, padedančios nustatyti galimus sukčiavimo atvejus, susijusius su neteisingai nurodyta kilme ir nurodyta per maža verte / per maža sąskaitos faktūros verte. Jos taip pat gali praversti nustatant muitų nepriemokos dydį. Toje pačioje specialiojoje ataskaitoje EAR taip pat nurodė, kad nepanaudotos visos ES priemonių ir programų, skirtų padėti muitinėms keistis informacija ir gerinti bendradarbiavimą, galimybės. Be to, ataskaitoje prieita prie išvados, kad kai kuriomis AFIS muitinės informacinėmis sistemomis naudojamasi nepakankamai. EAR specialiosiose ataskaitose Nr. 10/2015 ir 24/2016 pateikta rekomendacijų dėl IMS.

Daugiau informacijos apie dabartinių programų retrospektyvinį vertinimą pateikta ex ante vertinimo, kuris pridedamas prie pasiūlymo dėl teisėkūros procedūra priimamo akto, 1.2 skirsnyje.

•Konsultacijos su suinteresuotosiomis šalimis

2018 m. kovo 13 d. Komisija organizavo vienos dienos seminarą su suinteresuotosiomis šalimis iš valstybių narių (jame dalyvavo daugiausia kovos su sukčiavimu koordinavimo tarnybų ir muitinių atstovai), per kurį buvo siekiama aptarti būsimos programos veiklos galimybes. Per konsultacijas patvirtinta, kad būtina teikti tęstinę paramą Sąjungos kovos su sukčiavimu programos forma. Ex ante vertinimo 2 priede pateiktos apibendrintos šių tikslinių konsultacijų su suinteresuotosiomis šalimis išvados.

Be to, Komisija organizavo atviras viešas konsultacijas dėl būsimų sektorių teisės aktų, kurie bus pridedami prie pasiūlymo dėl DFP po 2020 m. Atsiliepimų, kuriuose pasisakyta dėl aspektų, susijusių su ES kovos su sukčiavimu programa, sulaukta labai mažai.

•Nepriklausomas tyrimas

Kaip reikalaujama pagal Reglamentą (ES) Nr. 250/2014, programos „Hercule III“ veiklos vertinimą atliko išorės rangovas. Rangovo parengtame nepriklausomame tyrime pateiktas nuodugnus programos „Hercule III“ laikotarpio vidurio vertinimas ir tam tikrų minčių dėl galimų būsimų programos uždavinių ir veiklos, visų pirma valstybių narių tarpvalstybinio bendradarbiavimo ir bendradarbiavimo su Sąjungai nepriklausančiais partneriais srityse, taip pat siekiant spręsti problemas, susijusias su naujais technologijų pokyčiais. Jame taip pat nustatyta, kad tik keli veiksmai buvo susiję su darbuotojų mainais tarp nacionalinių administracijos įstaigų, dar keli – su tarptautiniu dalyvavimu.

•Poveikio vertinimas

Atsižvelgiant į tai, kad ES kovos su sukčiavimu programa yra esamų iniciatyvų („Hercule“, AFIS ir IMS) tęsinys su tam tikrais pakeitimais, taip pat atsižvelgiant į programos struktūrą ir riboto dydžio biudžetą, buvo laikomasi nuomonės, kad poveikio vertinimo nebūtina atlikti. Vietoj jo tarnybų darbinio dokumento forma pateikiamas pagal 2016 m. Finansinio reglamento 30 straipsnio 4 dalį atliktas ex ante vertinimas.

•Supaprastinimas

Programa „Hercule III“, AFIS operatyvinė veikla ir IMS pranešimų sistema vertingu indėliu prisideda prie Sąjungos finansinių interesų apsaugos ir tarpusavio administracinės pagalbos muitinių veiklos srityje. ES kovos su sukčiavimu programa suteiks galimybę šias tris priemones finansuoti pagal vieną programą, kurios privalumas yra tai, kad kiekvienas tų komponentų toliau teiks specializuotą paslaugą, dėl kurios buvo sukurtas, o kartu bus sudarytos sąlygos vykdyti racionalizaciją ir kurti sąveiką, taip pat mažinti administracinę naštą ir paprastinti valdymą.

4.POVEIKIS BIUDŽETUI

ES kovos su sukčiavimu programos įgyvendinimo 2021–2027 m. finansinis paketas yra 181 207 000 EUR dabartinėmis kainomis. Detalus išteklių, įskaitant mokėjimų asignavimų ir būtinų žmogiškųjų ir administracinių išteklių, paskirstymas per metus nurodytas prie šio pasiūlymo pridedamoje finansinėje teisės akto pasiūlymo pažymoje.

5.KITI ELEMENTAI